[{"text_idx": "#000001", "text": "Mae hunangofiant yr awdur arobryn Matt Haig am ei brofiad o iselder wedi\u2019i gyfieithu i\u2019r Gymraeg fel rhan o gynllun arloesol Darllen yn Well \u2013 Llyfrau ar Bresgripsiwn ar gyfer iechyd meddwl."}, {"text_idx": "#000002", "text": "Mae Reasons to Stay Alive gan Matt Haig, sydd i\u2019w weld yn gyson ar restrau\u2019r gwerthwyr gorau, ymhlith y cyfrolau hunangymorth diweddaraf i\u2019w cyhoeddi yn y Gymraeg i helpu pobl i reoli cyflyrau iechyd meddwl cyffredin neu i ddelio a\u0302 theimladau a phrofiadau anodd."}, {"text_idx": "#000004", "text": "Erbyn hyn, mae cyfanswm o 20 o deitlau iechyd meddwl ar y rhestr Gymraeg ac, am y tro cyntaf, bydd nifer fawr o\u2019r llyfrau hefyd ar gael fel e-lyfr."}, {"text_idx": "#000005", "text": "The Reading Agency sydd wedi datblygu\u2019r cynllun mewn partneriaeth a\u0302 llyfrgelloedd cyhoeddus ar draws Cymru a Lloegr, gyda Chyngor Llyfrau Cymru\u2019n sicrhau bod detholiad o\u2019r llyfrau ar gael yn y Gymraeg diolch i gyllid gan Lywodraeth Cymru."}, {"text_idx": "#000008", "text": "Un sydd wedi cael budd o\u2019r cynllun Darllen yn Well \u2013 Llyfrau ar Bresgripsiwn ar gyfer iechyd meddwl yw\u2019r awdur llyfrau plant Sharon Marie Jones, sy\u2019n byw gydag iselder ers 2014, a\u0302\u2019r cyflwr wedi dwysa\u0301u yn dilyn marwolaeth ei mab Ned mewn damwain car yn 2016."}, {"text_idx": "#000009", "text": "\u201cMae\u2019r llyfrau wedi bod yn help i mi ddeall yn well y salwch meddwl sydd wedi effeithio arna i,\u201d meddai Sharon. \u201cMae un yn benodol \u2013 Llythyrau Adferiad \u2013 ar ffurf llythyrau gan bobl sydd wedi dioddef efo iselder. Dydi o ddim yn ateb ond mae\u2019n un o\u2019r pethau sy\u2019n gallu helpu.\u201d"}, {"text_idx": "#000010", "text": "Mae teitlau\u2019r cynllun Darllen yn Well \u2013 Llyfrau ar Bresgripsiwn ar gyfer iechyd meddwl ar gael i\u2019w benthyg am ddim o lyfrgelloedd cyhoeddus pan fyddan nhw\u2019n ailagor, neu drwy fynd at wefannau llyfrgelloedd am ganllawiau ar lawrlwytho\u2019r e-lyfrau."}, {"text_idx": "#000012", "text": "Gall gweithwyr proffesiynol ym maes iechyd neu ofal cymdeithasol hefyd argymell y llyfrau ar bresgripsiwn fel rhan o driniaeth unigolyn, neu gellir eu prynu drwy siopau llyfrau, a gwefannau eraill."}, {"text_idx": "#000013", "text": "Mae\u2019r cynllun Darllen yn Well \u2013 Llyfrau ar Bresgripsiwn hefyd yn cynnwys detholiad eang o lyfrau hunangymorth ar gyfer pobl a\u0302 dementia a\u2019u gofalwyr, ac mae rhestr lawn o\u2019r teitlau i\u2019w chael ar wefan Darllen yn Well."}, {"text_idx": "#000014", "text": "Awydd darllen mwy yn 2023?\nDarllen yn Well ar gyfer yr arddegau"}]